77ኛው ዓመት የድል በዓል ዛሬ በተለያዩ ስነ ስርዓቶች በድምቀት ተከበረ
በዓሉ በተለይም አዲስ አበባ አራት ኪሎ የአርበኞች መታሰቢያ ሃውልት፥ ከፍተኛ የመንግስት ባለስልጣናት በተገኙበት ተከብሯል ።የጥንታዊት ኢትዮጵያ ጀግኖች አርበኞች ማህበር ፕሬዚዳንት ልጅ ዳንኤል ጆቴ መስፍን፣ አባት አርበኞች እና በርካታ ቁጥር ያለው የህብረተሰብ ክፍል በተገኘበት ነው በዓሉ እየተከበረው ።በዓሉን አስመልክቶ አባት አርበኞች፥ የኢትዮጵያ አባት አርበኞች ስማዕት ሆነው ለትውልድ ያስረከቡትን ሃገር ወጣቱ ትውልድ ስላሟን በማስጠበቅ እና ድህነት በመዋጋት የድርሻውን ሊወጣ ይገባል ብለዋል።በመሆኑም ወጣቱ ትውልድ የአባቶቹን የጀግንነት መንገድ በመከተል የሃገሩን ዘላቂ ሰላም በማስጠበቅ እና በተጀመረው የልማት ጎዳና የራሱን አስተዋፅኦ ማበርከት አለበት ሲሉ አሳስበዋል።ለዚህም ራሱን በእውቀት በመገንባት፣በመከባበር እና በመቻቻል ጉልበቱን በጋራ አቀናጅቶ ለተጀመረው የታላቁ የህዳሴ ግድብ ግንባታ ከዳር ማድረስ እንደሚጠበቅባቸው ነው የተገለፀው።ጣሊያን የአድዋን ድል ለመበቀል በሚል በጊዜው ጠቅላይ ሚኒስትሯ ቤኒቶ ሙሶሎኒ አማካኝነት፥ ከ1928 እስከ 1933 ዓ.ም ድረስ ኢትዮጵያን መውረሯ የሚታወስ ነው።በወቅቱ የነበሩት ኢትዮጵያውያንም ወራሪውን ሀይል ለአምስት ዓመታት በጽናት ታግለው 1933 ዓ.ም ድል ነስተውታል።የወቅቱ አርበኞች ለሀገራቸው ነጻነት የከፈሉትን መስዋዕትነት እና ያስገኙትን ድል ለማሰብም፤ በየአመቱ ሚያዚያ 27 ተከብሮ ይውላል።(ኤፍ ቢ ሲ)